রাহুলের পর ভোটচুরির হিসেব দিলেন অমিত শাহ, এবার কী বলবে কংগ্রেস?

নয়াদিল্লি: মঙ্গলবার লোকসভায় ভোট চুরির অভিযোগে কেন্দ্রীয় সরকারকে তীব্র আক্রমণ শানিয়েছিলেন বিরোধী দলনেতা রাহুল গান্ধি (Rahul Gandhi)৷ বুধবার তার পাল্টা জবাব দিলেন কেন্দ্রীয় স্বরাষ্ট্রমন্ত্রী অমিত শাহ (Amit Shah)৷ কেন্দ্রীয় স্বরাষ্ট্রমন্ত্রী বলেন, ‘কেউ কেউ ভোট চুরির অভিযোগ করছেন৷ অথচ এখানে এমন অনেকে রয়েছে যাঁরা পারিবারিক ভাবে ভোট চুরি করে এসেছে৷’

লোকসভার শীতকালীন অধিবেশন শুরু হওয়ার পর থেকেই বিরোধীরা SIR ইস্যুতে আলোচনার জন্যে চাপ দিতে শুরু করেছিল। তবে কেন SIR নিয়ে সরকার আলোচনা পিছিয়ে দিতে চেয়েছিল, তার ব্যাখ্যাও দেন স্বরাষ্ট্রমন্ত্রী। তাঁর বক্তব্য, ‘SIR কেবলমাত্র নির্বাচন কমিশনের এক্তিয়ারভুক্ত, সরকারের নয়। SIR ইস্যুতে আলোচনায় কেন্দ্রীয় স্বরাষ্ট্রমন্ত্রী অমিত শাহের স্পষ্ট জবাব, SIR করার দায়িত্ব নির্বাচন কমিশনের।অবাধ ও সুষ্ঠু নির্বাচন করার জন্যেই নির্বাচন কমিশন এই কাজ পরিচালনা করছে। এই কর্মকাণ্ডে কমিশনকে বিরোধীরা সাহায্য না করায় গণতন্ত্র ‘কলুষিত’ হচ্ছে বলেও দাবি শাহের।এদিন বক্তব্যে শাহ উল্লেখ করেন, ভোটার তালিকার সংশোধনের বিষয়টি দেশে প্রথম হচ্ছে তা নয়। কংগ্রেস আমলেও তালিকার নিবিড় সংশোধন হয়েছে। তাঁর বক্তব্য, ‘প্রাক্তন প্রধানমন্ত্রী মনমোহন সিংয়ের আমলেও এটি ঘটেছিল।এটি নির্বাচনকে বিশুদ্ধ করার একটি প্রক্রিয়া।’ ভুয়ো ভোটারের নাম তালিকা থেকে বাদ দিতে এই প্রক্রিয়া অনিবার্য বলেই দাবি করেন শাহ।কমিশনের পাশে দাঁড়িয়ে SIR ইস্যুতে বিরোধীদেরই কাঠগড়ায় তোলেন অমিত। তাঁর বক্তব্য, ‘স্বচ্ছ ভোটার তালিকা তৈরি করতে বিরোধীরা কমিশনকে সাহায্য করছে না। এই ঘটনা দেশের গণতন্ত্রকে কলুষিত করছে।…বিরোধীরা মিথ্যা বলছেন এবং মানুষকে ভুল বোঝাচ্ছেন।’

আরও পড়ুন:অ্যাম্বুলেন্সের জন্য পৃথক জরুরি সড়কের দাবি জয়ার

তখনই তাঁকে বাধা দিয়ে রাহুল গান্ধি দাবি করেন, ভোট প্রক্রিয়ায় অস্বচ্ছতার অভিযোগ তুলে বিভিন্ন তথ্যপ্রমাণ দিয়ে তিনি যে তিনটি সাংবাদিক বৈঠক করেছেন, তা নিয়ে একটি বিতর্কে অংশগ্রহণ করুন অমিত শাহ৷ অমিত শাহ রাহুল গান্ধিকে জবাব দিয়ে বলেন, ‘৩০ বছর ধরে বিধানসভা এবং সংসদে প্রতিনিধিত্ব করছি৷ সংসদে কীভাবে বক্তব্য রাখতে হয়, আমার যথেষ্ট অভিজ্ঞতা আছে৷ বিরোধী দলনেতা বলছেন, আগে জবাব দিন আপনার কথা মতো সংসদ চলবে না৷ আমার বক্তব্য কীভাবে এগোবে, সেটা আমি ঠিক করব৷ এভাবে সংসদ চলবে না৷ ওনার উচিত আমার বক্তব্য শোনার ধৈর্য রাখা৷ আমি একে একে সব প্রশ্নের জবাব দেব৷ বক্তব্য যখন আমি রাখছি তখন আমি ঠিক করব কখন কোন প্রশ্নের জবাব দেব৷’

দেখুন ভিডিও